NÁRODNÁ RADA SLOVENSKEJ REPUBLIKY

VIII. volebné obdobie

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

K číslu: 114/2023

**1379a**

# S p o l o č n á s p r á v a

**výborov Národnej rady Slovenskej republiky o výsledku prerokovania** **návrhu poslancov Národnej rady Slovenskej republiky Petra KREMSKÉHO, Milana KURIAKA, Richarda VAŠEČKU, Petra LIBU a Petra VONSA na vydanie zákona, ktorým sa dopĺňa zákon Národnej rady Slovenskej republiky č. 145/1995 Z. z. o správnych poplatkoch v znení neskorších predpisov (tlač 1379) vo výboroch Národnej rady Slovenskej republiky v druhom čítaní**

**\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

Výbor Národnej rady Slovenskej republiky pre financie a rozpočet ako gestorský výbor, podáva Národnej rade Slovenskej republiky v súlade s § 79 ods. 1 zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky v znení neskorších predpisov túto spoločnú správu výborov Národnej rady Slovenskej republiky o prerokovaní vyššie uvedeného návrhu zákona.

**I.**

Národná rada Slovenskej republiky uznesením č. 1995 z 8. februára 2023 pridelila návrh poslancov Národnej rady Slovenskej republiky Petra KREMSKÉHO, Milana KURIAKA, Richarda VAŠEČKU, Petra LIBU a Petra VONSA na vydanie zákona, ktorým sa dopĺňa zákon Národnej rady Slovenskej republiky č. 145/1995 Z. z. o správnych poplatkoch v znení neskorších predpisov (tlač 1379) týmto výborom Národnej rady Slovenskej republiky :

* Výboru Národnej rady Slovenskej republiky pre financie a rozpočet,
* Ústavnoprávnemu výboru Národnej rady Slovenskej republiky,
* Výboru Národnej rady Slovenskej republiky pre verejnú správu a regionálny rozvoj.

Určila zároveň Výbor Národnej rady Slovenskej republiky pre financie a rozpočet ako gestorský výbor a lehotu na prerokovanie predmetného návrhu zákona v druhom čítaní vo výboroch.

**II.**

Poslanci Národnej rady Slovenskej republiky, ktorí nie sú členmi výborov, ktorým bol návrh zákona pridelený, neoznámili v určenej lehote gestorskému výboru žiadne stanovisko k predmetnému návrhu zákona (§ 75 ods. 2 zákona o rokovacom poriadku Národnej rady Slovenskej republiky).

**III.**

K predmetnému návrhu zákona zaujali výbory Národnej rady Slovenskej republiky toto stanovisko:

1. Odporúčanie pre Národnú radu Slovenskej republiky návrh **schváliť s pozmeňujúcimi a doplňujúcimi návrhmi:**

* **Výbor** Národnej rady Slovenskej republiky **pre financie a rozpočet** (uzn. č. 434 zo dňa13. marca 2023)
* **Ústavnoprávny výbor** Národnej rady Slovenskej republiky (uzn. č. 697 zo dňa 8. marca 2023)

1. **Výbor** Národnej rady Slovenskej republiky **pre verejnú správu a regionálny rozvoj** **o** **návrhu nerokoval**, pretože podľa § 52 ods. 2 zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky v znení neskorších predpisov **nebol uznášaniaschopný**.

**IV.**

Z uznesení výborov Národnej rady Slovenskej republiky uvedených pod bodom III. tejto správy vyplývajú pozmeňujúce a doplňujúce návrhy:

1. **V čl. I v úvodnej vete** sa slová „Zákon Národnej rady Slovenskej republiky č. 123/1996 Z. z.,“ nahrádzajú slovami „Zákon Národnej rady Slovenskej republiky č. 145/1995 Z. z. o správnych poplatkoch v znení zákona Národnej rady Slovenskej republiky č. 123/1996 Z. z.“.

Oprava nesprávne uvedeného názvu novelizovaného predpisu.

**Výbor NR SR pre financie a rozpočet**

**Ústavnoprávny výbor NR SR**

**Gestorský výbor odporúča schváliť.**

1. **V Čl. I** sa doterajší text pod úvodnou vetou nahrádza novými bodmi 1 a 2, ktoré znejú:

„1**.** V prílohe Sadzobník správnych poplatkov časti VI. Doprava položke 65 písm. a) tabuľky č. 1 a č. 2 znejú:

Tabuľka č. 1

|  |  |  |
| --- | --- | --- |
| Výkon motora v kW | | Sadzba poplatku v EUR |
| nad | do |
| 80 vrátane | | 33 |
| 80 | 90 vrátane | 60 |
| 90 | 100 vrátane | 90 |
| 100 | 110 vrátane | 120 |
| 110 | 125 vrátane | 300 |
| 125 | 140 vrátane | 500 |
| 140 | 155 vrátane | 1000 |
| 155 | 170 vrátane | 1400 |
| 170 | 210 vrátane | 1800 |
| 210 | a viac | 2400 |

Tabuľka č. 2

|  |  |  |  |
| --- | --- | --- | --- |
|  | Druh vozidla vzhľadom na druh paliva\* | | Ekologický koeficient vozidla |
| 1. | Vozidlo staršie ako 40 rokov od dátumu prvej evidencie (bez rozdielu druhu paliva) | | 0,10 |
| 2. | Vozidlo s druhom paliva: H2, kombinácia akékoľvek palivo+PHEV (Plug-In hybrid) | | 0,20 |
| 3. | Vozidlo s iným druhom paliva ako v riadku 1 a 2 alebo iné vozidlo ako v písmene c) | | |
| Emisná norma | Dátum prvej evidencie\*\* |  |
| Vozidlo Euro 1/I | do 31.12.1996 | 1,00 |
| Vozidlo Euro 2/II | od 1.1.1997 do 31.12.2001 | 0,80 |
| Vozidlo Euro 3/III | od 1.1.2002 do 31.12.2006 | 0,70 |
| Vozidlo Euro 4/IV | od 1.1.2007 do 31.12.2011 | 0,60 |
| Vozidlo Euro 5/V/EEV | od 1.1.2012 do 31.8.2016 | 0,50 |
| Vozidlo Euro 6a,b,c/VIA,B,C | od 1.9.2016 do 31.8.2020 | 0,45 |
| Vozidlo Euro 6d/VID a novšie | od 1.9.2020 | 0,40 |
| Poplatok sa vzhľadom na ekologický koeficient zníži najviac na 33 eur.  \* Druh paliva sa určí z položky 18 Osvedčenia o evidencii časť II „Druh paliva/zdroj energie“.  \*\* Kritériá časového rozmedzia dátumu prvej evidencie sa použijú len, ak sa pre motorové vozidlo nedá určiť emisná norma Euro. | | | |

.“.

„2. V prílohe Sadzobník správnych poplatkov časti VI. Doprava položke 65 Poznámkach sa vypúšťa bod 3.

Doterajší bod 4 sa označuje ako bod 3 .“.“.

Pozmeňujúcim návrhom sa cieli, aby sa zmenou tabuľky č. 1 znížil počet výkonových kategórií motora so sadzbami priaznivejšími pre poplatníkov, a aby sa zmenou tabuľky č. 2 upravili už zavedené ekologické koeficienty vozidla, zjednotili sa časti tejto tabuľky pre naftové a benzínové motory a odstránili legislatívno-technické nepresnosti, ktoré boli prijaté skoršou úpravou položky 65 Sadzobníka správnych poplatkov prijaté zákonom č. 59/2023 Z. z. Vo výsledku násobením hodnôt obsiahnutých v oboch tabuľkách bude možné dosiahnuť zjednodušenie výpočtu konečnej výšky poplatku, čo je efektívnejšie pri implementácii finálneho riešenia do služby eKolok (súčasných cca 3 000 služieb sa nahrádza novými cca 800 službami vyplývajúcimi ako kombinácia z hodnôt v tabuľkách a pri aplikácií ďalších zliav ponechaných v zákone pre tzv. rodinné vany, zľava pre držiteľov preukazu ŤZP). Súčasne sa zmierňuje výška ekologického koeficientu pre staršie vozidlá s cieľom znížiť poplatkové zaťaženie týchto vozidiel. Z dôvodu obsolétnosti sa navrhuje zrušiť použitie znaleckého posudku na určenie zostatkovej hodnoty vozidla, keďže registračný poplatok sa vypočítavá nie na základe hodnoty vozidla, ale so zohľadnením príslušnej euronormy.

**Výbor NR SR pre financie a rozpočet**

**Gestorský výbor odporúča schváliť.**

1. **Za čl. I sa vkladá nový čl. II**, ktorý znie:

„Čl. II

Zákon Národnej rady Slovenskej republiky č. 59/2023 Z. z. ktorým sa mení zákon Národnej rady Slovenskej republiky č. 145/1995 Z. z. o správnych poplatkoch v znení neskorších predpisov a o zmene a doplnení niektorých zákonov sa mení takto:

„V čl. V sa slová „1. apríla 2023“ nahrádzajú slovami „1. januára 2024“.“.

Doterajší čl. II sa označuje ako čl. III.

Toto ustanovenie nadobúda účinnosť dňom vyhlásenia, čo sa premietne do ustanovenia o účinnosti.

Novela zákona č. 145/1995 Z. z. o správnych poplatkoch, schválená zákonom č. 59/2023 Z. z., ktorá mení v čl. I mechanizmus výpočtu správneho poplatku zavedením tzv. ekologického koeficientu sa po schválení ukázala, že je potrebné vzhľadom na potrebu zmien v praxi potrebné posunúť účinnosť predmetného novelizačného zákona. Navrhuje sa preto posunutie účinnosti na 1. januára 2024.

**Výbor NR SR pre financie a rozpočet**

**Gestorský výbor odporúča schváliť.**

1. **V Čl. II** sa slová „dňom vyhlásenia“ nahrádzajú slovami „1. januára 2024“.

Pozmeňujúcim návrhom sa cieli, aby sa zmenou tabuľky č. 1 znížil počet výkonových kategórií motora so sadzbami priaznivejšími pre poplatníkov, a aby sa zmenou tabuľky č. 2 upravili už zavedené ekologické koeficienty vozidla, zjednotili sa časti tejto tabuľky pre naftové a benzínové motory a odstránili legislatívno-technické nepresnosti, ktoré boli prijaté skoršou úpravou položky 65 Sadzobníka správnych poplatkov prijaté zákonom č. 59/2023 Z. z. Vo výsledku násobením hodnôt obsiahnutých v oboch tabuľkách bude možné dosiahnuť zjednodušenie výpočtu konečnej výšky poplatku, čo je efektívnejšie pri implementácii finálneho riešenia do služby eKolok (súčasných cca 3 000 služieb sa nahrádza novými cca 800 službami vyplývajúcimi ako kombinácia z hodnôt v tabuľkách a pri aplikácií ďalších zliav ponechaných v zákone pre tzv. rodinné vany, zľava pre držiteľov preukazu ŤZP). Súčasne sa zmierňuje výška ekologického koeficientu pre staršie vozidlá s cieľom znížiť poplatkové zaťaženie týchto vozidiel. Z dôvodu obsolétnosti sa navrhuje zrušiť použitie znaleckého posudku na určenie zostatkovej hodnoty vozidla, keďže registračný poplatok sa vypočítavá nie na základe hodnoty vozidla, ale so zohľadnením príslušnej euronormy.

**Výbor NR SR pre financie a rozpočet**

**Gestorský výbor odporúča schváliť.**

Gestorský výbor odporúča o návrhoch výboru Národnej rady Slovenskej republiky, ktoré sú uvedené v spoločnej správe hlasovať takto :

O bodoch spoločnej správy č. **1 až 4** hlasovať spoločne s návrhom gestorského výboru **schváliť.**

**V.**

Gestorský výbor na základe stanovísk výborov k návrhu poslancov Národnej rady Slovenskej republiky Petra KREMSKÉHO, Milana KURIAKA, Richarda VAŠEČKU, Petra LIBU a Petra VONSA na vydanie zákona, ktorým sa dopĺňa zákon Národnej rady Slovenskej republiky č. 145/1995 Z. z. o správnych poplatkoch v znení neskorších predpisov **(tlač 1379)** odporúča Národnej rade Slovenskej republiky predmetný návrh zákona **schváliť s pozmeňujúcimi a doplňujúcimi návrhmi.**

Spoločná správa výborov Národnej rady Slovenskej republiky o prerokovaní návrhu poslancov Národnej rady Slovenskej republiky Petra KREMSKÉHO, Milana KURIAKA, Richarda VAŠEČKU, Petra LIBU a Petra VONSA na vydanie zákona, ktorým sa dopĺňa zákon Národnej rady Slovenskej republiky č. 145/1995 Z. z. o správnych poplatkoch v znení neskorších predpisov **(tlač 1379a)** bola schválená uznesením gestorského výboru **č. 437 zo 14. marca 2023.**

Týmto uznesením výbor zároveň poveril spoločného spravodajcu **Györgya Gyimesiho**, aby na schôdzi Národnej rady Slovenskej republiky pri rokovaní o predmetnom návrhu zákona predkladal návrhy v zmysle príslušných ustanovení zákona č. 350/1996 Z. z. o rokovacom poriadku Národnej rady Slovenskej republiky v znení neskorších predpisov.

Bratislava 14. marca 2023

**Marián Viskupič, v.r.**

**predseda**

**Výboru NR SR pre financie a rozpočet**